NORAKSTS

|  |  |
| --- | --- |
| 25.04.2024. | Nr.5/14 |

###### DALĪBA PROJEKTA “PROTI UN DARI 2.0” ĪSTENOŠANĀ

**Atklāti balsojot: PAR – 14** (A.Rāviņš, R.Vectirāne, V.Ļevčenoks, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Saskaņā ar Jelgavas pilsētas domes 2015. gada 30. aprīļa lēmumu Nr.5/4 “Dalība projektā “PROTI un DARI!”, laika periodā no 2016. gada 8. jūlija līdz 2023. gada 31. oktobrim Jelgavas valstspilsētas pašvaldība kā sadarbības partneris piedalījās Jaunatnes starptautisko programmu aģentūras īstenotajā projektā “PROTI un DARI!”, kura mērķis – attīstīt jauniešu vecumā no 15 līdz 29 (ieskaitot) gadiem, kuri nestrādā, nemācās un neapgūst arodu, prasmes un veicināt viņu iesaisti mācību pasākumos un izglītības ieguvē, nodarbinātībā vai Nodarbinātības valsts aģentūras īstenotajos pasākumos, kā arī nevalstisko organizāciju vai jauniešu centru darbībā. Jelgavas valstspilsētas pašvaldība projektā “PROTI un DARI!” iesaistīja 271 jaunieti.

2024. gada 14. februārī ir saņemts Jaunatnes starptautisko programmu aģentūras uzaicinājums piedalīties projekta “PROTI un DARI!” turpinājumā – projekta “PROTI un DARI 2.0” (turpmāk – projekts) īstenošanā. Projekts tiek finansēts no Eiropas Sociālā fonda Plus un valsts budžeta līdzekļiem.

Saskaņā ar Pašvaldību likuma 4.panta pirmās daļas 8.punktu, Jaunatnes starptautisko programmu aģentūras uzaicinājumu un Ministru kabineta 2023. gada 5. decembra noteikumu Nr.722 “Eiropas Savienības kohēzijas politikas programmas 2021.–2027. gadam 4.2.3. specifiskā atbalsta mērķa “Sekmēt to, lai – jo īpaši nelabvēlīgā situācijā esošām grupām – būtu vienlīdzīga piekļuve kvalitatīvai un iekļaujošai izglītībai un mācībām un iespēja to iegūt, sākot ar pirmsskolas izglītību un aprūpi un vispārējās izglītības un profesionālās izglītības un mācību gaitā līdz pat augstākajai izglītībai un pieaugušo izglītībai un mācībām, tostarp veicināt mācību mobilitāti visiem un atvieglot piekļūstamības iespējas personām ar invaliditāti” 4.2.3.4. pasākuma “Sekmēt NEET jauniešu integrēšanos izglītībā un nodarbinātībā” īstenošanas noteikumi” 20.punktu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Jelgavas valstspilsētas pašvaldības iestādei “Sabiedriskais centrs” Jelgavas valstspilsētas pašvaldības vārdā kā sadarbības partnerim piedalīties projekta “PROTI un DARI 2.0” īstenošanā, nodrošinot nepieciešamos cilvēkresursus un koordinējot mērķa grupas jauniešu iesaisti projektā, atbalsta pasākumu sniegšanu mērķa grupas jauniešiem un pēcprogrammas mentoringu.
2. Projekta īstenošanas uzsākšanai nepieciešamo priekšfinansējumu 3200,00 *euro* (trīs tūkstoši divi simti *euro* un 00 centi) apmērā paredzēt no Jelgavas valstspilsētas pašvaldības iestādes “Sabiedriskais centrs” 2024. gada budžeta līdzekļiem.
3. Pilnvarot Jelgavas valstspilsētas pašvaldības iestādes “Sabiedriskais centrs” vadītāju veikt visas nepieciešamās darbības projekta īstenošanai, kā arī parakstīt visus ar projekta īstenošanu saistītos dokumentus.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2024. gada 25. aprīlī